
Elismerés az elhivatott munkáért – Semmelweis-napi ünnepség a PTE Klinikai Központban
A Pécsi Tudományegyetem Klinikai Központ vezetése Semmelweis-nap alkalmából idén is köszöntötte az egészségügyben dolgozókat, és elismerésben részesítette azokat a munkatársakat, akik kiemelkedő szakmai teljesítményükkel, elhivatottságukkal és példamutató munkájukkal járulnak hozzá a betegellátás magas színvonalához. Az ünnepséget a magyar egészségügy napján, július 1-jén rendezték meg, tisztelegve Semmelweis Ignác, az „anyák megmentője” születésnapja előtt. Az eseményen átadott kitüntetések a Klinikai Központ azon dolgozóinak munkáját ismerték el, akik nap mint nap elkötelezetten, maga színvonalon szolgálják a betegek gyógyulását.

A Pécsi Tudományegyetem Klinikai Központ által szervezett Semmelweis-napi ünnepség keretében, 2026. június 30-án délelőtt az intézmény 31 klinikai és 5 kórházi betegellátó egységének összesen több, mint 5000 munkatársa közül az idei évben 101 fő részesült különböző kitüntetésekben. 

A résztvevőket Dr. Sebestyén Andor a Klinikai Központ elnöke, Dr. Kaló Zoltán, a Nemzeti Egészségbiztosítási Alapkezelő főigazgatója, Péterffy Attila, Pécs polgármestere, Dr. Ruzsa Diána, a Parlament Egészségügyi Bizottságának elnöke és Dr. Betlehem József, a PTE rektorhelyettese köszöntötte. 

Az ünnepségen Pro Patiente-díjat vehetett át hosszú évtizedeken át végzett, kiemelkedő gyógyító, diagnosztikai, megelőző és innovációs tevékenységéért Dr. Molnár Dénes, Dr. Pár Alajos és Dr. Szabó István; nyugalmazott egyetemi tanárok.

Az ünnepségen kapták meg Miniszteri Elismerő Okleveleiket azon munkatársak, akiket 2026. március 15-én a Kulturális és Innovációs Minisztérium elismerésben részesített. 

Árpádházi Szent Erzsébet Emlékérem elismerésben részesült Farkas Valéria, az Ortopédiai Klinika ápolásszakmai igazgatóhelyettese, akinek közel három évtizedes precíz, odaadó és alázatos munkája, valamint végtelen türelme és segítőkészsége példaértékű. Árpádházi Szent Erzsébet Emlékoklevelet vehetett át Czigler Zoltánné, az Ortopédiai Klinika ápolója, Ivanova Szilvia, a Sürgősségi Klinika diplomás ápolója, Mózsi-Pribula Andrea, a Harkányi Termál Rehabilitációs Kórház osztályvezető ápolója, Raábné Finta Gyöngyi, a Sebészeti Klinika osztályvezető ápolója, és Schäffer Terézia, a Mohácsi Kórház ápolásszakmai igazgatóhelyettese. 

A tavalyi hagyományt követve idén is köszöntötték a Klinikai Központ egyes klinikáinak és intézeteinek az előző Semmelweis-nap óta újonnan, vagy újra választott vezetőit: Dr. Kajtár Bélát, a Patológiai Intézet igazgatóját, Dr. Szalma Józsefet, a Fogászati és Szájsebészeti Klinika igazgatóját, Dr. Szántó Árpád Lászlót, az Urológiai Klinika igazgatóját, és Dr. Várnagy Ákost, az Asszisztált Reprodukciós Centrum igazgatóját. 

A Klinikai Központ elnöke köszönetet mondott Dr. Nagy Ákosnak a Fogászati és Szájsebészeti Klinika korábbi vezetőjének és Dr. Tornóczki Tamásnak, a Patológiai Intézet korábbi igazgatójának sokéves áldozatos tevékenységéért. 

Elnöki Dicséretben részesült 86 klinikai és kórházi munkatárs gyógyító, ápoló, gyógyítást és ápolást segítő, továbbá az egészségügyi munkavégzést támogató áldozatos, magas színvonalú munkája elismeréseként. 
Az ünnepség zárásaként a Klinikai Központ elnöke elbúcsúztatta Dr. Miseta Attilát, aki leköszön a Pécsi Tudományegyetem rektori tisztségéből, és köszöntötte Dr. Fábián Adriánt, a PTE új rektorát. 


